Gačionių ežeras
Gačionių ežeras – ežeras šiaurės rytų Lietuvoje, Rokiškio rajone, 1,5 km į šiaurę nuo Jūžintų, į rytus nuo kelio  3607  Čelkiai–Jūžintai–Užpaliai . Ištįsęs šiaurės-pietų kryptimi 2,55 km, plačiausia ežero vieta siekia 0,47 km. Altitudė 109,6 m. Giliausia vieta yra ežero centrinėje dalyje ir siekia 12,4 m. Dubuo rininės kilmės. Krantai statūs, aukšti, juose yra šaltinių. Ežerą supa dirbami laukai, tik rytuose yra nedidelių pušynėlių. Atabradas siauras, padengtas dumblingu smėliu, dugną dengia sapropelingas molis. Į ežerą suteka 2 bevardžiai upeliai ir Skardžiaus upelis, rytuose į Rašų ežerą išteka Minkūnė (Šventosios baseinas). Ežero pratakumas 229 % per metus. Prie Gačionių ežero įsikūrę kaimai: Gačionys, Lukščiai, Dvirėžiai. Šiaurvakarinėje pakrantėje yra buvusio Gačionių dvaro sodyba ir parkas.